'चीन के बढ़ी ताकत से अमेरिकी अधिकारी चिंतित'  
अमेरिकी सांसद बक मैक्केन का कहना है कि चीन की सैन्य बढ़त से अमेरिकी सेना के अधिकारियों की नींद हराम हो गई है।
अमेरिकी सांसद बक मैक्केन का कहना है कि चीन की सैन्य बढ़त से अमेरिकी सेना के अधिकारियों की नींद हराम हो गई है।  अमेरिकी प्रतिनिधि सभा की सशस्त्र सेवा समिति के अध्यक्ष मैक्केन ने कहा कि आर्थिक मंदी ने चीन के इस विश्वास को और मजबूती दी है कि वह अमेरिका से आगे बढ़ सकता है।  उन्होंने कहा कि अमेरिका को अमन बनाए रखने के लिए इस बढ़ती हुई एशियाई ताकत के साथ काफी सतर्कता से पेश आना होगा।  मैक्केन ने वाशिंगटन स्थित वैचारिक समूह अमेरिकन एंटरप्राइज इंस्टिट्यूट में अपने संबोधन में कहा, चीन हमारे एडमिरलों को रातभर जगा रहा है। अच्छे कारण से। चीन की सैन्य ताकत में इजाफे पर पेंटागन की एक रिपोर्ट पर उन्होंने कहा, कोई भी इतिहासकार अपने अनुभवों से यह जानता है कि सैन्य क्षमता में भारी इजाफा और राष्ट्रीयता से संबंधित बड़बोलापन एक खतरनाक मेल है।  मैक्केन ने कहा कि ऐसा पहली बार हुआ है कि बीजिंग यह विश्वास कर रहा है कि वह सैन्य क्षेत्र में अमेरिका की बराबरी कर सकता है। उन्होंने कहा, उनकी नौसेना हमारी नौसेना से बड़ी हो चुकी है और वह हमारे सहयोगियों के जलक्षेत्र में जंगी बेड़े भेज रहे हैं। उन्होंने कहा, वह रोज हमारे सरकारी कंप्यूटरों को हैक कर लेते हैं। मैं अमन चाहता हूं, उसके लिए प्रार्थना भी करता हूं, लेकिन हमें अमन कायम रखने के लिए चतुरता दिखानी होगी। मैक्केन ने अमेरिका की घट रही सैन्य शक्ति पर भी चिंता जताई और कहा कि शीतयुद्ध के दौरान वर्ष 1992 में अमेरिकी बेड़ों की संख्या 550 थी, लेकिन अब यह घट कर 250 रह जाने की संभावना है।  उन्होंने कहा, हमारी नौसेना के 20 से भी अधिक जहाज पानी में उतरने या युद्ध में शामिल होने के लायक नहीं हैं।